b"\n_START_ARTICLE_\nMalta\n_START_SECTION_\nMaantiede\n_START_PARAGRAPH_\nMalta koostuu kahdeksasta saaresta, joista Comino (maltaksi Kemmuna), Gozo (maltaksi G\xc4\xa7awdex) ja Malta ovat asuttuja. Pienempi\xc3\xa4 ja asuttamattomia saaria ovat Filfla, Cominotto, St Paul\xe2\x80\x99s Island (maltaksi Il-G\xc5\xbcejjer ta' San Pawl), Manoel Island (maltaksi Il-G\xc5\xbcira Manwel) ja Fungus Rock (maltaksi Il-\xc4\xa0ebla tal-\xc4\xa0eneral)._NEWLINE_Malta sijaitsee noin 96 kilometri\xc3\xa4 Italian Sisiliasta etel\xc3\xa4\xc3\xa4n ja noin 290\xc2\xa0km Afrikasta pohjoiseen. Id\xc3\xa4ss\xc3\xa4 Maltaa l\xc3\xa4hinn\xc3\xa4 on 1\xc2\xa0519\xc2\xa0km:n p\xc3\xa4\xc3\xa4ss\xc3\xa4 Alexandria ja l\xc3\xa4nness\xc3\xa4 Gibraltar 1\xc2\xa0836\xc2\xa0km:n p\xc3\xa4\xc3\xa4ss\xc3\xa4._NEWLINE_Kolmen suurimman saaren maasto on suurimmaksi osaksi tasaista alankoa. P\xc3\xa4\xc3\xa4saaren etel\xc3\xa4puoli on paikoin m\xc3\xa4kinen ja siell\xc3\xa4 sijaitsee Maltan korkein kohta, Ta\xe2\x80\x99Dmejrek (253\xc2\xa0m). Maltan maaper\xc3\xa4 on kivikkoista ja rannat kallioisia.\n_START_SECTION_\nLuonto\n_START_PARAGRAPH_\nMaltalla on monia maisematyyppej\xc3\xa4: mets\xc3\xa4\xc3\xa4, pensaikkoa, kallioita, rantoja ja hiekkadyynej\xc3\xa4, ja siksi saarten kasvisto on monipuolinen. Saarilta on l\xc3\xb6ydetty yli 1\xc2\xa0100 kasvilajia.  Suuri osa metsist\xc3\xa4 on h\xc3\xa4vitetty, mutta j\xc3\xa4ljell\xc3\xa4 on rautatammimets\xc3\xa4n sirpaleita ja istutettuja alepponm\xc3\xa4ntymetsi\xc3\xa4. Maltan kansallispuu atlassypressi kasvaa laaksoissa ja jyrk\xc3\xa4nteiden alla. Yleisin kasvistotyyppi on garigue-pensaikko.  Niittyj\xc3\xa4 hallitsevat  monet ruohot, ohdakkeet, herne- ja sipulikasvit._NEWLINE_Rehevin saarista on Gozo, ja siell\xc3\xa4 harjoitetaan laajamittaista maanviljely\xc3\xa4. My\xc3\xb6s laidunnus keskittyy sinne. Eroosion est\xc3\xa4miseksi pellot on pengerretty._NEWLINE_Maltan kansallislintu on sinirastas._NEWLINE_Maltan ylitse kulkee yksi V\xc3\xa4limerta ylitt\xc3\xa4vien muuttolintujen reiteist\xc3\xa4._NEWLINE_Ainoa sammakkoel\xc3\xa4in on kirjosammakko (Discoglossus pictus), k\xc3\xa4\xc3\xa4rmeit\xc3\xa4 ja liskoja on sen sijaan monta eri lajia, samoin lepakoita. Maltan saarella el\xc3\xa4\xc3\xa4 my\xc3\xb6s lumikko. Saarten muihin nis\xc3\xa4kk\xc3\xa4isiin kuuluvat v\xc3\xa4limerensiili ja pikkumets\xc3\xa4hiiri. Hy\xc3\xb6nteisi\xc3\xa4 on noin 5000 lajia, nilvi\xc3\xa4isi\xc3\xa4 tuhat lajia.\n_START_SECTION_\nSotavoimat\n_START_PARAGRAPH_\nMaltan puolustusvoimat Armed Forces of Malta (AFM) koostuu maalla, merell\xc3\xa4 ja ilmassa toimivista joukoista. Asevelvollisuutta ei ole, 17,5-vuotiaat p\xc3\xa4\xc3\xa4sev\xc3\xa4t halutessaan vapaaehtoisina varusmiespalvelukseen. Lennosto toimii Luqan lentokent\xc3\xa4lt\xc3\xa4 k\xc3\xa4sin. Italian ilmavoimat tukevat sit\xc3\xa4 tarvittaessa kahdella pelastushelikopterilla.\n_START_SECTION_\nLiikenne\n_START_PARAGRAPH_\nMaltalla on yksi lentokentt\xc3\xa4 ja kaksi helikopterikentt\xc3\xa4\xc3\xa4. P\xc3\xa4\xc3\xa4llystetty\xc3\xa4 maantiet\xc3\xa4 on 2\xc2\xa0710\xc2\xa0km._NEWLINE_Maltalle on tiiviit lauttayhteydet Italiasta sek\xc3\xa4 joitakin lauttoja Tunisiasta._NEWLINE_Maan kauppalaivasto on maailman nelj\xc3\xa4nneksi suurin, 1650 alusta. P\xc3\xa4\xc3\xa4kaupunki Vallettaan lis\xc3\xa4ksi maalla on vapaasatama Marsaxlokkissa._NEWLINE_Maltan maanteill\xc3\xa4 on vasemmanpuoleinen liikenne.\n_START_SECTION_\nV\xc3\xa4est\xc3\xb6\n_START_PARAGRAPH_\nMaltalla oli vuonna 2015 asukkaita arviolta 431\xc2\xa0000, joista miehi\xc3\xa4 49,9\xc2\xa0% ja naisia 50,1\xc2\xa0%. Syntyvyys vuonna 2012 oli tuhatta henke\xc3\xa4 kohti 9,8 ja kuolleisuus 8,1. Miesten elinajanodote oli 78,0 vuotta ja naisten 82,2 vuotta. Alle 15-vuotiaiden osuus vuonna 2014 oli 14,4 prosenttia. Kaupunkiv\xc3\xa4est\xc3\xb6n osuus oli 95 prosenttia. Vakaumukseltaan 88,6\xc2\xa0% on katolisia, 4,5\xc2\xa0% on ateisteja / agnostikkoja, 2,6\xc2\xa0% on muslimeja, 0,4\xc2\xa0% on Jehovan todistajia, 0,8\xc2\xa0% muita kristittyj\xc3\xa4, 1,3\xc2\xa0% muita uskovia ja 1,8\xc2\xa0% ilmoittaa vain uskovansa jumalaan._NEWLINE_Maltalaisista 95 prosenttia on etnisesti maltalaisia. Virallisia kieli\xc3\xa4 on kaksi, malta, jota puhuu 90,2% v\xc3\xa4est\xc3\xb6st\xc3\xa4, ja englanti, jonka puhujia on 6\xc2\xa0%. Vuoden 2005 v\xc3\xa4est\xc3\xb6nlaskennassa 3\xc2\xa0% ilmoitti olevansa monikielisi\xc3\xa4. _NEWLINE_Maltan koulutusj\xc3\xa4rjestelm\xc3\xa4n runko on 5\xe2\x80\x9316-vuotiaille tarjottava ilmainen opetus valtion kouluissa. Koulunsa p\xc3\xa4\xc3\xa4tt\xc3\xa4v\xc3\xa4t nuoret voivat halutessaan osallistua p\xc3\xa4\xc3\xa4tt\xc3\xb6kokeeseen, jonka suorittaneet voivat jatkaa akateemisia tai ammatillisia opintoja. PISA-kokeissa vuonna 2013 Malta sijoittui 40.\xe2\x80\x9345. sijalle 74 maan joukossa. Tyt\xc3\xb6t saivat parempia tuloksia kuin pojat._NEWLINE_Maltalla toimii yliopisto, jossa on noin 11\xc2\xa0000 opiskelijaa.\n_START_SECTION_\nKulttuuri\n_START_PARAGRAPH_\nUnescon Maailmanperint\xc3\xb6luettelossa on Maltalta kolme kohdetta: Hal Saflienin hypogeum, Maltan megaliittiset temppelit ja Vallettan kaupunki_NEWLINE_Useimmat rakennukset on tehty paikallisesta kalkkikivest\xc3\xa4. Tasakatolta ker\xc3\xa4t\xc3\xa4\xc3\xa4n sadevett\xc3\xa4 talteen. Talot ovat l\xc3\xa4hell\xc3\xa4 toisiaan, kaupungeissa suoraan kadunvarressa ilman etupihaa, maaseudulla rykelm\xc3\xa4n\xc3\xa4 kyl\xc3\xa4n kirkon ymp\xc3\xa4rill\xc3\xa4. Osoitej\xc3\xa4rjestelm\xc3\xa4 perustuu pikemminkin talojen kuin katujen nimiin._NEWLINE_Kirjallinen perinne koostuu kansantarinoista, lauluista ja sananlaskuista. Vanhin maltaksi kirjoitettu teksti on runo 1400-luvulta, varsinainen kirjallinen perinne alkaa 1600-luvulta._NEWLINE_Maltalaisen kansanmusiikin parhaiten s\xc3\xa4ilynyt muoto on miesten kilpalaulanta kitaran s\xc3\xa4estyksell\xc3\xa4. On l\xc3\xb6ydetty my\xc3\xb6s keskiaikaisia romanttisia balladeja._NEWLINE_Malta on osallistunut Eurovision laulukilpailuun vuodesta 1971 (kts. Malta Eurovision laulukilpailussa). Kilpailua maa ei ole voittanut kertaakaan. Malta on parhaimmillaan sijoittunut toiseksi kaksi kertaa, 2002 ja 2005._NEWLINE_Johannittain ritarikunta suosi kuvataiteita ja tilasi t\xc3\xb6it\xc3\xa4 monilta merkitt\xc3\xa4vilt\xc3\xa4 taiteilijoilta.  Caravaggio vietti viimeiset vuotensa saarella.\n_START_SECTION_\nUrheilu\n_START_PARAGRAPH_\nMaltan suosituin urheilulaji on koripallo, jota pelaa noin 25\xc2\xa0000 asukasta. Maan edustusjoukkue ei ole koskaan selviytynyt arvokisojen lopputurnaukseen. Se oli maaliskuussa 2011 FIFA-rankingissa jaetulla sijalla 156 yhdess\xc3\xa4 Madagaskarin kanssa. Maltan maajoukkue pelaa Ta\xe2\x80\x99Qali Stadiumilla, jolle mahtuu l\xc3\xa4hes 20\xc2\xa0000 katsojaa._NEWLINE_Malta osallistui olympialaisiin ensimm\xc3\xa4ist\xc3\xa4 kertaa Amsterdamissa 1928 ja on kilpaillut yhdeks\xc3\xa4ss\xc3\xa4 eri lajissa, mutta ei ole saanut mitaleja. Maassa j\xc3\xa4rjestet\xc3\xa4\xc3\xa4n vuosittainen snooker-turnaus Malta Cup, joka oli vuosina 2005\xe2\x80\x932007 ranking-turnauksen arvonimell\xc3\xa4."